Document ID: 31998D0566

Nõukogu otsus,
20. juuli 1998,
Euroopa Ühenduse ja Kanada vahelise vastastikuse tunnustamise lepingu sõlmimise kohta
(98/566/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti artiklit 113 koostoimes artikli 228 lõike 2 esimese lause, artikli 228 lõike 3 esimese lõigu ja artikli 228 lõikega 4,
võttes arvesse komisjoni ettepanekut
ning arvestades, et:
14. mail 1998 Londonis allakirjutatud Euroopa Ühenduse ja Kanada vahelise vastastikuse tunnustamise lepingu läbirääkimised on lõppenud ning leping tuleks heaks kiita;
teatavad rakendamisega seotud ülesanded on antud lepingu alusel loodud ühiskomiteele, eelkõige volitused muuta selle valdkonnalisade teatavaid aspekte;
lepingu nõuetekohase toimimise tagamiseks tuleks luua asjakohased siseriiklikud menetlused ja anda komisjonile volitused lepingusse teatavate tehniliste muudatuste tegemiseks ja võtta selle rakendamiseks vastu otsuseid,
ON VASTU VÕTNUD JÄRGMISE OTSUSE:
Artikkel 1
Euroopa Ühendus kiidab heaks Euroopa Ühenduse ja Kanada vahelise vastastikuse tunnustamise lepingu, sealhulgas selle lisad.
Lepingu ja selle lisade tekst on lisatud käesolevale otsusele.
Artikkel 2
Nõukogu eesistuja esitab ühenduse nimel käesoleva lepingu artiklis XIX nimetatud teatise.
Artikkel 3
1. Komisjon esindab ühendust ühiskomitees ja lepingu artiklites XI ja XII ettenähtud valdkonnalisadega loodud valdkondade ühisrühmades, keda abistab nõukogu nimetatud erikomitee. Komisjon tegeleb pärast erikomiteega konsulteerimist lepingu artiklites IX ja X, artikli XI lõike 3 punktides c ja e, artikli XII lõike 2 punktis b ja artiklis XIII nimetatud ametissenimetamistega, infovahetuse ja kontrollitaotlustega.
2. Komisjon määrab ühenduse seisukoha seoses otsustega, mis võetakse vastu ühiskomitees või vajaduse korral ühisrühmades, mis käsitlevad valdkonnalisadesse tehtavaid muudatusi (lepingu artikli XI lõike 3 punkt a ja artikli XI lõige 4) ja vastavuskontrolli lepingu artikli VIII ja artikli XI lõike 4 punkti c kohaselt pärast käesoleva artikli lõikes 1 nimetatud erikomiteega konsulteerimist.
3. Kõigil teistel juhtudel määrab nõukogu ühenduse seisukoha ühiskomitees või ühisrühmades kvalifitseeritud häälteenamusega komisjoni ettepaneku põhjal. Sama menetlust kasutatakse otsuste puhul, mis võetakse vastu lepingu artikli XV lõike 3 ja artikli XIX lõike 4 kohaselt.
Brüssel, 20. juuli 1998

Labels: 18
15
5